Zásahy hliadok MsP v 48. týždni 
	V týždni od 29. novembra do 5. decembra 2010 preverovali hliadky mestskej polície v hlavnom meste 1758 udalostí. Medzi nimi bolo aj 272 takých, ktoré po overení hliadkami priamo na mieste sa ukázali ako neopodstatnené.
	Medzi opodstatnené prípady však možno zaradiť zistené a riešené priestupky v oblasti bezpečnosti a plynulosti v cestnej premávke a tých bolo 1134. Na miestach vyhradených pre zdravotne postihnutých vodičov bez oprávnenia parkovať na nich odstavili svoje vozidlá štyria vodiči.
	V piatich prípadoch spolupracovali hliadky mestskej polície s pracovníkmi rýchlej zdravotnej pomoci. Záchranárov totiž volali k ľuďom, ktorí si v silných mrazoch ustlali pod holým nebom a boli značne podchladení.
	V oblasti porušení pravidiel verejného poriadku zistili a riešili hliadky MsP počas týždňa 20 priestupkov a majitelia psov nerešpektovaním zákona, ktorým sa upravujú niektoré podmienky držania psov, prípadne príslušných všeobecne záväzných nariadení tieto porušili 21 krát.
	Neupravené chodníky po snežení hovorili, že niektorí správcovia – vlastníci a nájomníci zabudli na svoje povinnosti, ktoré majú v zimnom období pri zabezpečovaní schodnosti chodníkov. Takýchto prípadov zistili a riešili hliadky mestskej polície najmä počas víkendu 53. Značne zastúpenými porušovaniami všeobecne záväzných nariadení boli aj priestupky súvisiace s čistotou a poriadkom – 56 zistení.
	Neporiadok okolo kontajnerových stojísk bol zistený v 13 prípadoch. Zásady ambulantného predaja a trhového poriadku nerešpektovalo 15 predávajúcich a nedodržanie stanovených prevádzkových hodín bolo zistené v 5 prípadoch.
	Trávnaté plochy si za miesto zaparkovania pre svoje motorové vozidlo zvolilo 10 motoristov. V pešej zóne bratislavského Starého Mesta riešili hliadky MsP 17 priestupkov.
	Napriek zákazu konzumácie alkoholických nápojov na verejných priestranstvách si tieto aj napriek chladu doprialo 39 priestupcov. Prípady obťažovania okoloidúcich žobrákmi sa vyskytli 9 krát.
	Hliadky mestskej polície zasahovali v troch prípadoch aj na telefonáty, v ktorých volajúci poukazovali na prejavy rušenia nočného pokoja. Na príslušné úrady zároveň odstúpili na doriešenie 5 nájdených starých vozidiel.
	Fajčiari zákon na ochranu nefajčiarov tým, že fajčili na zastávkach mestskej hromadnej dopravy tento v priebehu týždňa porušili 57 krát.
	Štatistika mestskej polície za sledovaný týždeň ďalej hovorí, že najviac priestupkov a to 54 sa stalo na Saratovskej ulici. Blokovacie zariadenie si na vozidlách našlo 491 motoristov a 96 vodičov si po odtiahnuté vozidlá muselo zájsť do areálov príslušných odťahovacích služieb.